送人赴闕
作者：張嵲
朝代：宋

paragraphs: 宗廟璵璠器，皇家柱石臣。
策名存紫府，佐世值昌辰。
德懋膺宸眷，才雄處要津。
文辭追賈馬，賓望並荀陳。
共貴豐年玉，咸推席上珍。
薦延言有味，發摘政如神。
既畏西門猛，兼懷鄭産仁。
化民幾變魯，群盗遂奔秦。
峻節推邦直，高風聳佞人。
立身惟耿耿，讒口遂狺狺。
一出修門道，重嘗未下蓴。
豈同游澤畔，詎類卧漳濵。
逸興傾醇酎，清談岸角巾。
處屯常若泰，在屈每如伸。
忽下泥金詔，初回雨露春。
巾車趨象闕，鳴玉覲楓宸。
江漢終歸海，風花復墜茵。
途長知騄驥，霜後識松筠。
道合明良舊，恩濡寵數新。
調元歸大鼐，爕理屬洪鈞。
賤子獨何者，龍門亦有賓。
承顔常數數，惠訓每諄諄。
屢賞王濛語，寧遺趙壹貧。
數言真可誦，一語足書紳。
他日承題品，今朝冀選掄。
知歸如有地，拜賜遂無垠。
菅蒯雖何用，駑駘尚可馴。
儻能收散誕，幸免屢逡巡。
悵别瞻行斾，衘恩睇後塵。
祝公聞政日，著意念窮鱗。